《龙洞背》
清代·李化楠

怪石突兀山嵯峨，溅溅流沫车轮过。但觉风声四山下，那知脚底龙腾梭。

石窦坱开水鸣潏，土人云是龙所辟。龙能致水信有之，谓龙开山恐未必。

连峰不碍水归东，乾坤特与一窃通。鬼斧神工都不用，龙来恰好作潭洞。

君不见瞿唐峡口剑门关，倚天峭壁青巉巉，是龙非龙谁镌劖。

作者简介：李化楠，字让斋，罗江人。乾隆壬戍进士，官保安同知。有《万善堂诗》。